Ныбжьэгъу хьэмэрэ бий?
КИФЩI-р ящыщщ хьэщхьэрыIуэ узыр мы гъэм нэхъ зыхуэлъа щIыпIэхэм. Гъэмахуэм псэущхьэхэр къазэредзэкъам къыхэкIыу цIыху нэхъыбэм дохутырхэм зыхуагъазэ щIымахуэм нэхърэ. Мы гъэм апхуэдэхэм я бжыгъэр мини 6,5-м щIи-гъуакIэщ.
Псалъэм и хьэтыркIэ, Ставропольем и сымаджэщхэм кIуэн хуей хъуащ цIыху мини 3-м щIигъу. Абы щыгъуэми къедзэкъар унагъуэхэм щаIыгъ псэущхьэхэрщ. ХьэкIэкхъуэкIэхэм я зэран зэкIар цIыху 84-рэ къудейщ. Псом хуэмыдэу хьэщхьэрыIуэ узыр нэхъыбэрэ къапкърокI хьэхэм, джэдухэм, унагъуэ Iэщхэм. Ахэр езыхэр къэзыцIалэр бажэхэрщ, дзыгъуэшхуэхэрщ, енотхэрщ. Псом хуэмыдэу шынагъуэщ хьэ, джэду екIуэлIапIэншэхэр.
Иджыблагъэ Къэрэшей-Шэрджэсым щыщу унагъуэ гуэрым и пщIантIэм хьэ хьэулей дыхьащ. Сыхьэт зыбжанэкIэ абы игъэгузэващ цIыхубзымрэ сабиймрэ (а тIум я закъуэт). Къэса полицейхэм хьэр яукIащ. Абы и ужькIэ хьэр къапщытати, хьэщхьэрыIуэ уз пкърытауэ къыщIэкIащ.
Апхуэдэ куэдрэ къохъу. Къэбэрдей-Балъкъэрми щытыкIэр щыщIагъуэкъым. Мыбы мы гъэм дохутырхэм а щхьэусыгъуэмкIэ зыхуагъэзэн хуей щыхъуащ цIыху 1292-м, КъШР-м а бжыгъэр 427-рэ щохъу. Осетие Ищхъэрэм вакцинэ щыхалъхьащ цIыху 1786-м. Шэшэнымрэ Ингушымрэ хьэхэр зэдзэкъахэр щынэхъ мащIэщ — дэтхэнэми цIыхуищэ щыхъуу аращ. Абы щыгъуэми, дзэкъа псэущхьэхэм ящыщу хьэщхьэрыIуэ уз зыпкърытыр мащIэщ. Ауэ узыпэщIэхуэнур пщIэнукъым. ХэкIыпIэу щыIэр зыщ: унагъуэ псэущхьэ псоми вакцинэ яхэлъхьэнырщ.
Максименкэ Аннэ.
«Аргументы и факты»
